सीएसआर: ज़िंदगी बेहतर ही नहीं, सुरक्षित भी बनाएं
तीन दिन पहले, कर्नाटक के कोलार की निवासी कविता (32) चारा काटने की इलेक्ट्रिक मशीन से घायल हो गई। उसकी दाएं हाथ की अनामिका (रिंग फ़िंगर) उंगली के जोड़ पर गंभीर चोट आई और बीच की उंगली लगभग कट गई। N. Raghuraman's Column - CSR: Make life not only better, but also safer
तीन दिन पहले, कर्नाटक के कोलार की निवासी कविता (32) चारा काटने की इलेक्ट्रिक मशीन से घायल हो गई। उसकी दाएं हाथ की अनामिका (रिंग फ़िंगर) उंगली के जोड़ पर गंभीर चोट आई और बीच की उंगली लगभग कट गई। उंगली सिर्फ चमड़ी के सिरे से लटकी थी और नसें, शिराएं वगैरह कट गई थीं। सही समय पर मेडिकल उपचार मिलने से कविता की उंगली को फिर जोड़ा जा सका। पांच घंटे में ही घायल नसों, शिराओं को ठीक कर दिया गया और टूटी हड्डियों को सर्जिकल वायर से जोड़ा गया।
दो बातें कविता के पक्ष में रहीं। घायल होने से सर्जरी के बीच का वक्त (सिर्फ छह घंटे) और कटे हुए अंग (उंगली) को संरक्षित करके अस्पताल तक पहुंचाना। कविता बेंगलुरु के हॉस्मैट हॉस्पिटल से 65 किमी दूर थी, इसलिए वह चार घंटे के अंदर वहां पहुंच गई। वहीं, उस इलाके में किसी को यह जानकारी थी कि कटे हुए अंग को सुरक्षित कैसे रखा जाए। उसने उंगली को पानी से धोया, फिर सुखाकर प्लास्टिक बैग में रखा, बैग को गीले कपड़े में लपेटकर, फिर उसे बर्फ़ में रखा। हॉस्पिटल पहुंचने पर डॉक्टरों को पता था कि अब क्या करना है। वरना चार गाय, दो बछड़ों को पालने वाली, 20 लीटर दूध बेचकर 10 हजार रुपए प्रतिमाह कमाने वाली कविता की सर्जरी नहीं हो पाती।
अब ज़रा खुद से पूछिए कि शहर के शोर-शराबे से दूर शांतिपूर्ण जीवन जी रहे कविता जैसे लोगों के साथ ऐसा हादसा क्यों होता है? किसी भी अस्पताल प्रबंधन से पूछ लीजिए, वे बताएंगे कि उद्योगों, खेत और घरों की रसोई में चोटिल होना आम हो गया है। क्या आप यकीन करेंगे कि मिक्सर ग्राइंडर जैसे किचन के यंत्र चोट लगने का आम कारण हैं? जवाब के लिए मैं आपको विकसित देशों में ले चलता हूं। वहां जब कोई कारपेंटर एक कील ठोकने भी आता है तो ड्रिल लेकर आता है, जिसके वायर में प्लग होता है।
(हमारे देश में ज्यादातर कारपेंटर खुली तार को, पेंसिल की मदद से सीधे स्विच बोर्ड में डाल देते हैं)! प्लग लगाने के बाद, वह गॉगल, ग्लव्स पहनता है, फिर स्विच ऑन करके दीवार में ड्रिल से छेद करता है। वह ड्रिल सीधे ज़मीन पर नहीं रखता। पहले प्लग निकालता है, ड्रिल की नीडल पर प्लास्टिक होल्डर लगाता है, ताकि आस-पास मौजूद किसी बच्चे को चोट न लगे। यहां कारपेंटर के लिए अपनी और आस-पास मौजूद लोगों की सुरक्षा, काम के नतीजे से ज्यादा मायने रखती है। उसे इसी तरह प्रशिक्षण दिया गया है।
अब आंख बंद करके याद कीजिए कि आपके घर आने वाला कामगार, औजारों को कैसे इस्तेमाल करता है। अंतर साफ़ दिखेगा। यही कारण है कि मैं अनुरोध करता हूं कि कॉर्पोरेट सोशल रिस्पॉन्सिबिलिटी (सीएसआर) यानी कंपनियों के सामाजिक उत्तरदायित्व के तहत कंपनियां सिर्फ अपनी विशेषज्ञता से जुड़ी गतिविधियों तक सीमित न रहें। जैसे कोई फ़ार्मा कंपनी फ्री मेडिकल चेकअप करवाती है। बल्कि सीएसआर गतिविधि उन क्षेत्रों से भी जुड़ी हों, जिनके कारण लोग अस्पताल पहुंचते हैं।
अगर किसी इलाके में मशीनों की वजह से हादसे हो रहे हैं, तो वहां उन मशीनों को चलाने का प्रशिक्षण दिया जाए, ताकि लोग खुद को घायल न करें। हो सकता है कि किसी गृहिणी को मिक्सर ग्राइंडर चलाने का प्रशिक्षण देना हास्यास्पद लगे, लेकिन यकीन मानिए आज भी छोटे शहरों में कई महिलाओं के लिए इसे खरीदना सपना ही है। उन्हें प्रशिक्षण दिया जाए, ताकि भविष्य में यह उनके काम आए।
फंडा यह है कि सीएसआर के तहत, गरीबों को ज़िंदगी सुविधाजनक बनाने वाली मशीनें देने के बजाय उन्हें अपनी ज़िंदगी सुरक्षित रखना सिखाया जाए। अगर दोनों काम करते हैं, तो और अच्छी बात है।